## Pravilnik o postupku i načinu ostvarivanja prava na oslobađanje plaćanja godišnje naknade za uporabu javnih cesta i cestarine

### NN 143/2006 (29.12.2006.), Pravilnik o postupku i načinu ostvarivanja prava na oslobađanje plaćanja godišnje naknade za uporabu javnih cesta i cestarine

# MINISTARSTVO MORA, TURIZMA, PROMETA I RAZVITKA

3250

Na
temelju članka 63a. stavak 2. Zakona o javnim cestama (»Narodne novine« broj
180/04. i 138/06), ministar mora, turizma, prometa i razvitka uz suglasnost
ministrice nadležne za obitelj, bra­nitelje i međugeneracijsku solidarnost i ministra nadležnog
za zdrav­stvo i socijalnu skrb, donosi

## PRAVILNIK

### O POSTUPKU I NAČINU OSTVARIVANJA PRAVA NA OSLOBAĐANJE PLAĆANJA GODIŠNJE NAKNADE ZA UPORABU JAVNIH CESTA I CESTARINE

I.
OPĆE ODREDBE

Članak
1.

(1)
Ovim Pravilnikom se propisuje postupak i način ostvarivanja prava na
oslobađanje plaćanja godišnje naknade za uporabu javnih cesta koja se plaća pri
registraciji osobnog automobila (u daljnjem tekstu: godišnja naknada) kao i
oslobađanje plaćanja cestarine za uporabu autocesta i objekata s naplatom
(most, tunel, vijadukt i sl.), (u daljnjem tekstu:
cestarina).

(2)
Ovim Pravilnikom se propisuju isprave kojima se dokazuje pravo na oslobađanje
plaćanja godišnje naknade, te postupak i način ostvarivanja prava temeljem
naljepnice kojom se označava osobni automobil u vlasništvu osobe iz članka 2.
stavka 1. ovoga Pravilnika.

(3)
Ovim Pravilnikom se propisuju isprave kojima se dokazuje pravo na oslobađanje
plaćanja cestarine, te postupak i način ostvarivanja prava temeljem potvrde/smart kartice koja se izdaje podnositelju zahtjeva za
oslobađanje plaćanja cestarine.

(4)
Ovim Pravilnikom se propisuje značenje, oblik, sadržaj, boja, dimenzije i
mjesto postavljanja naljepnice, te oblik i sadržaj potvrde/smart
kartice iz stavka 2. i 3. ovoga članka.

Članak
2.

(1)
Pravo na neplaćanje godišnje naknade i pravo na oslobađanje plaćanja cestarine
imaju osobe s 80% ili više postotaka tjelesnog oštećenja, odnosno osobe kod
kojih je utvrđeno tjelesno oštećenje koje ima za posljedicu nesposobnost donjih
ekstremiteta 60% ili više (u daljnjem tekstu: osobe s invaliditetom).

(2)
Pravo iz stavka 1. ovoga članka ostvaruje se temeljem rješenja koji donosi
Ministarstvo mora, turizma, prometa i razvitka (u daljnjem tekstu:
Ministarstvo), a na zahtjev osobe s invaliditetom.

(3)
Prava iz stavka 1. ovoga članka mogu ostvariti osobe s invaliditetom samo za
jedan osobni automobil u svom vlasništvu, u jednoj kalendarskoj godini.

(4)
Osobe s invaliditetom mogu ostvariti pravo iz stavka 1. ovoga članka samo ako
je osobni automobil propisano označen naljepnicom iz članka 1. stavak 2. ovoga
Pravilnika, odnosno uz predočenje potvrde/smart
kartice iz članka 1. stavak 3. ovoga Pravilnika.

(5)
Pravo na oslobađanje plaćanja cestarine vrijedi samo kada osobnim automobilom
upravlja osoba s invaliditetom ili se osoba s invaliditetom nalazi u osobnom
automobilu koji je u njenom vlasništvu.

II.
PRAVO NA OSTVARIVANJE PRAVA NA NEPLAĆANJE GODIŠNJE NAKNADE

Članak
3.

(1)
Naljepnicu iz članka 1. stavak 2. ovoga Pravilnika izdaje stručna organizacija
koja obavlja stručno-tehničke poslove vezane uz rad stanica za redovne i
preventivne tehničke preglede vozila kao javne ovlasti temeljem propisa o
sigurnosti prometa na cestama (u daljnjem tekstu: stručna organizacija).

(2)
Stručna organizacija iz stavka 1. ovoga članka, izdaje naljep­nicu temeljem rješenja Ministarstva.

(3)
Osoba s invaliditetom plaća naljepnicu u iznosu od 17,00 kuna stručnoj
organizaciji iz stavka 1. ovoga članka.

Članak
4.

(1)
Naljepnica je okruglog oblika promjera 6 cm. Plave je boje s obrubom bijele
boje širine 5 mm, a u sredini je ucrtan međunarodni simbol pristupačnosti,
ispod kojeg se nalazi serijski/jedinstveni broj naljepnice.

(2)
Naljepnica se lijepi u donji lijevi kut unutarnje strane vjetrobranskog stakla
osobnog automobila.

(3)
Naljepnicu postavlja stanica za tehnički pregled vozila.

(4)
Naljepnica je jedinstvena za cijelo područje Republike Hrvatske i mora imati
zaštitni kod i serijski broj.

(5)
Naljepnica je prikazana na crtežu u prilogu ovog Pravilnika i njegov je
sastavni dio (Prilog 1).

Članak
5.

Ukoliko
se prilikom postupka tehničkog pregleda utvrdi da je osobni automobil označen
naljepnicom, a vlasnik nema pravo na oslobađanje od plaćanja godišnje naknade,
stanica za tehnički pregled dužna je ukloniti naljepnicu, te o tome
obavijestiti Ministarstvo.

Članak
6.

(1)
Stručna organizacija vodi upisnik o izdanim naljepnicama.

(2)
Upisnik o izdanim naljepnicama stručna organizacija dostav­lja Ministarstvu jednom mjesečno.

III.
PRAVO NA OSLOBAĐANJE PLAĆANJA CESTARINE

Članak
7.

(1)
Potvrdu/smart karticu iz članka 1. stavak 3. ovoga
Pravilnika izdaju Hrvatske autoceste d.o.o., na temelju rješenja Ministarstva i
priložene fotografije, te preslike osobne iskaznice.

(2)
Osoba s invaliditetom plaća potvrdu/smart karticu u
iznosu od 20,00 kuna Hrvatskim autocestama d.o.o., kada osobno preuzima
potvrdu/smart karticu.

(3)
Kod dostave potvrde/smart kartice putem pošte, osoba
s invaliditetom plaća Hrvatskim autocestama d.o.o., potvrdu/smart
karticu u iznosu 37,50 kuna.

Članak
8.

(1)
Potvrda/smart kartica iz članka 7. stavak 1. ovoga Pravilnika
ima pravokutni oblik, dimenzija 85x55 mm i plave je boje.

(2)
Prednja strana potvrde/smart kartice na gornjem
dijelu ima upisan tekst »POTVRDA OSOBE S INVALIDITETOM«. Na lijevoj strani
otisnuta je fotografija osobe s invaliditetom dimenzije 2.5×3.0 cm, ime i
prezime osobe s invaliditetom i jedinstveni broj potvrde/smart
kartice. U donjem dijelu upisani su puni nazivi koncesionara.

(3)
Na poleđini potvrde/smart kartice u sredini se nalazi
međunarodni znak pristupačnosti, ispod kojeg je upisan tekst »Smart card«, te serijski broj smart kartice, a u sva četiri kuta nalaze se simboli
koncesionara.

(4)
Potvrda/smart kartica jedinstvena je za cijelo
područje Republike Hrvatske.

(5)
Izgled i sadržaj potvrde/smart kartice prikazan je na
crtežu u prilogu ovog Pravilnika i njegov je sastavni dio (Prilog 2).

Članak
9.

(1)
Hrvatske autoceste d.o.o. vode upisnik o izdanim potvrdama/smart
karticama.

(2)
Upisnik o izdanim potvrdama/smart karticama Hrvatske
autoceste d.o.o. dostavljaju Ministarstvu jednom mjesečno.

Članak
10.

(1)
Potvrda/smart kartica vrijedi samo uz prometnu
dozvolu.

(2)
Na zahtjev ovlaštene osobe vozač je dužan dati na uvid potvrdu/smart karticu i prometnu dozvolu osobnog automobila.

(3)
Potvrde/smart kartice koje su neispravne ili kojima
je istekao rok oduzet će se odmah na naplatnim postajama, a korisnik će snositi
odgovornost sukladno posebnom propisu.

IV.
POSTUPAK IZDAVANJA RJEŠENJA

Članak
11.

(1)
Pisani zahtjev za izdavanje rješenja za oslobađanje plaćanja godišnje naknade i
cestarine osobe s invaliditetom podnose Ministarstvu.

(2)
Uz zahtjev se prilaže:

–
preslika prometne dozvole i knjižice vozila, iznimno ako je zahtjev podnesen
prije registracije, osoba s invaliditetom prilaže dokaz o vlasništvu osobnog
automobila,

–
rješenje Hrvatskog zavoda za mirovinsko osiguranje ili

–
rješenje nadležnog tijela po propisima o pravima hrvatskih branitelja iz
Domovinskog rata i članova njihovih obitelji ili

–
rješenje nadležnog tijela po propisima o posebnoj zaštiti vojnih invalida i
civilnih invalida rata.

(3)
Ukoliko se iz rješenja iz stavka 2. točke 1. 2. i 3. ovoga članka ne može
utvrditi da se radi o tjelesnom oštećenju od 60% i više, koje ima za posljedicu
nesposobnost donjih ekstremiteta, osoba s invaliditetom dužna je uz zahtjev priložiti:

–
nalaz i mišljenje ovlaštenog vještaka Hrvatskog zavoda za mirovinsko osiguranje
ili

–
nalaz i mišljenje drugostupanjskog liječničkog povjerenstva nadležnog za
davanje nalaza i mišljenja po Zakonu o pravima hrvatskih branitelja iz
Domovinskog rata i članova njihovih obitelji ili po Zakonu o zaštiti vojnih i
civilnih invalida rata ili po Odluci potpredsjednice Vlade Republike Hrvatske i
ministrice obitelji, branitelja i međugeneracijske solidarnosti o postupku,
uvjetima i načinu ocjene postotaka oštećenja donjih ekstremiteta ili po Zakonu
o zaštiti vojnih i civilnih invalida rata.

(4)
Nakon provedenog postupka, ukoliko su ispunjeni uvjeti propisani Zakonom o
javnim cestama i ovim Pravilnikom, Ministarstvo donosi rješenje kojim se
utvrđuje osobi s invaliditetom pravo na oslobađanje plaćanja godišnje naknade i
cestarine.

(5)
Na temelju rješenja iz stavka 4. ovoga članka, osoba s invaliditetom podnosi
zahtjev za izdavanje naljepnice ovlaštenoj struč­nog organizaciji, a za izdavanje potvrde/smart kartice Hrvatskim autocestama d.o.o.

(6)
Osoba s invaliditetom dužna je obavijestiti Ministarstvo o svakoj promjeni koja
utječe na ostvarivanje prava iz ovoga Pravilnika u roku od 15 dana, od dana
nastanka promjene.

(7)
Rješenja iz stavka 4. ovoga članka Ministarstvo dostavlja Hrvatskom registru
osoba s invaliditetom jednom mjesečno.

V.
PRIJELAZNE I ZAVRŠNE ODREDBE

Članak
12.

(1)
Potvrde/smart kartice izdane do stupanja na snagu
ovoga Pravilnika zamijenit će se u roku od šest mjeseci od dana stupanja na snagu
ovoga Pravilnika.

(2)
Osobe s invaliditetom koje su do dana stupanja na snagu ovoga Pravilnika
ostvarile pravo na oslobađanje plaćanja cestarine za dva ili više osobnih
automobila, dužne su u roku od 60 dana od dana stupanja na snagu ovoga
Pravilnika dostaviti Ministarstvu zahtjev za izdavanjem rješenja za osobni
automobil kojim će ostvarivati navedeno pravo.

Članak
13.

Ovaj
Pravilnik stupa na snagu danom objave u »Narodnim novinama«, a primjenjuje se
od 1. siječnja 2007. godine.

Klasa:
011-01/06-02/47
Urbroj: 530-07-06-02
Zagreb, 20. prosinca 2006.

Ministar

**Božidar Kalmeta, v. r.**

Prilog
1

NALJEPNICA

![](dodatni/145190.gif)

Prilog
2

POTVRDA/SMART
KARTICA

![](dodatni/145189.gif)

Pravilnik, NN 143/2006-3250